書飲客言
作者：李復
朝代：宋

paragraphs: 御史在前執法後，先生飲酒不濡口。
脫巾露頂兩脚赤，先生飲酒不論石。
試問先生飲何如，舉手指腹此誰測。
東家閉門强偪仄，刻骨膠筋束形跡。
一生寂寞養聲光，誰肯回頭顧枯魄。
南鄰矜誇尚馳騖，平明跨馬朝天去。
車從導騎如雲屯，謗辱丘山盈後路。
賜銅鑄錢終餓死，深居巷內還逢虎。
高天蒼蒼地茫茫，與君舉首望八荒。
人生優游本無事，自置冰炭毒肺腸。
鵬飛鷃躍何高卑，菌短椿壽何彭殤。
百年倏忽不再得，爭奪紛紛世界仄。
渾沌不鑿人不死，但知飲酒志願畢。
東方明星高，西山江水流。
明星却回江不斷，與君常醉消白頭。